VF Plus: ANC oorreageer oor Zelda la Grange‘n Skermskoot van La Grange se Twitter-profiel. La Grange het Saterdag onder meer getwiet sy is “siek daarvoor dat Zuma konstant elke paar maande wit mense aanval” en hy maak dit “duidelik dat wit mense nie welkom is in Suid-Afrika nie”. Gwede Mantashe, die ANC se sekretaris-generaal, het daarvolgens teen La Grange uitgevaar en haar as ŉ “bedorwe wit mens” bestempel. Adv. Anton Alberts, die VF Plus se parlementêre woordvoerder oor ekonomie, het in ŉ verklaring gesê navorsing wys herhaaldelik dat die meeste van die land se inwoners bekommerd is oor die toekoms omdat armoede nie na behore aangespreek word nie. Hy het gesê Mantashe en die ANC haak vas in die verlede, en die skep van ŉ fiktiewe geskiedenis om wittes by te kom, dra niks by tot die oplossing van die land se probleme nie. “Mantashe se obsessie om van ‘wit oorheersing’ ontslae te raak, is ŉ absolute mistasting aangesien wittes lank nie meer die land regeer nie en die ANC in beheer is van hoe die toekoms sal lyk,” het hy gesê. “Die vraag is of swart oorheersing dan die oplossing is volgens die ANC se argumente.” Hy het gesê daar is twee kernprobleme in Suid-Afrika. Dit is die ekonomiese ontmagtiging vir die meeste swart mense en politieke ontmagtiging vir al die minderhede. “Die oplossing is duidelik dat die minderhede en die swart meerderheid hande moet vat om die ekonomiese probleme op te los, en dit kan net gedoen word as minderhede toegelaat word om die mag op politieke vlak te deel.” Volgens Alberts moet die debat gaan oor magsdeling en ekonomiese opheffing eerder as om mekaar met ŉ rassekwas te verf. “Indien ons dit nie gaan regkry nie, is die toekoms ongelukkig een wat al hoe meer verdelend gaan wees,” het hy bygevoeg. Hy het voorts gesê soos die ANC se gewildheid afneem weens ŉ gebrek aan ekonomiese groei en sy onvermoë om armoede uit te wis, probeer die party toenemend op ŉ desperate wyse deur rassepolarisasie aan die mag vasklou. Klik hier om vorige berigte oor die aangeleentheid te lees.